CELEX: 62020TO0163(05)
Language: mt
Date: 2021-09-07 00:00:00
Title: Digriet tal-Qorti Ġenerali (Ir-Raba’ Awla) tas-7 ta’ Settembru 2021 (Estratti).#Isopix SA vs Il-Parlament Ewropew.#Proċedura – Intaxxar tal-ispejjeż.#Kawża T-163/20 DEP.

DIGRIET TAL-QORTI ĠENERALI (Ir-Raba’ Awla)
   7 ta’ Settembru 2021 (
         *1
      )
   “Proċedura – Intaxxar tal-ispejjeż”
   Fil-Kawża T‑163/20 DEP,
   
      Isopix SA, stabbilita f’Ixelles (il-Belġju), irrappreżentata minn P. van den Bulck, avukat,
   rikorrenti,
   vs
   
      Il-Parlament Ewropew, irrappreżentat minn K. Wójcik u E. Taneva, bħala aġenti,
   konvenut,
   li għandha bħala suġġett talba għall-intaxxar tal-ispejjeż sussegwentement għad‑digriet tad‑29 ta’ Ottubru 2020, Isopix vs Il‑Parlament (T‑163/20, mhux ippubblikat, EU:T:2020:527),
   IL-QORTI ĠENERALI (Ir-Raba’ Awla),
   komposta minn S. Gervasoni, President, L. Madise u J. Martín y Pérez de Nanclares (Relatur), Imħallfin,
   Reġistratur: E. Coulon,
   tagħti l-preżenti
   
      Digriet (
            1
         )
   
   [omissis]
   
      Id-dritt
   
   [omissis]
   
      
         Fuq l-ammont tal-onorarji tal-avukati li jistgħu jinġabru
      
   
   [omissis]
   
            40
         
         
            Fir-raba’ lok, għandu jiġi rrilevat li l-importanza tat-tilwima mill-perspettiva tad-dritt tal-Unjoni kienet limitata sa fejn il-proċedura prinċipali (T‑163/20) u l-proċeduri għal miżuri provviżorji (T‑163/20 R u T‑163/20 R II) ma qajmux kwistjonijiet ġodda u lanqas partikolarment kumplessi. L-eżami tagħhom lanqas ma għandu importanza għall-iżvilupp tad-dritt tal-Unjoni. F’dan ir-rigward, kuntrarjament għal dak li ssostni r-rikorrenti, il-fatt li ma huwiex komuni li l-President tal-Qorti Ġenerali jagħti deċiżjonijiet ta’ sospensjoni tal-eżekuzzjoni ta’ att ta’ istituzzjoni tal-Unjoni ma jistax, fih innifsu, ikun indikattiv tal-fatt li l-kawża jkollha importanza partikolari mill-perspettiva tad-dritt tal-Unjoni.
         
      
            41
         
         
            Barra minn hekk, għandu jiġi miċħud l-argument tar-rikorrenti dwar id-diffikultà tal-kawża li tirriżulta min-natura mhux komuni tad-deċiżjonijiet tal-President tal-Qorti Ġenerali ta’ sospensjoni tal-eżekuzzjoni tal-ewwel u tat-tieni att ikkontestati. Fil-fatt, kif josserva korrettament il-Parlament, l-allegata natura mhux komuni ta’ tali deċiżjonijiet tfisser unikament li l-possibbiltajiet li tinkiseb is-sospensjoni tal-eżekuzzjoni ta’ att ta’ istituzzjoni tal-Unjoni huma inferjuri għal dawk li talba għal sospensjoni tiġi miċħuda, iżda dan ma jfissirx neċessarjament diffikultà għall-avukati tar-rikorrenti f’termini ta’ portata ta’ xogħol jew ta’ kumplessità ta’ kwistjonijiet ġuridiċi mqajma fil-kuntest tal-Kawżi T‑163/20, T‑163/20 R u T‑163/20 R II. F’dan ir-rigward, għandu jiġi kkonstatat li d-digriet tal-25 ta’ Mejju 2020, Isopix vs Il‑Parlament (T‑163/20 R u T‑163/20 R II, mhux ippubblikat, EU:T:2020:215), ibbaża ruħu fuq ġurisprudenza stabbilita sabiex jiġi stabbilit jekk, fiċ-ċirkustanzi speċifiċi għall-każ, għandhomx jintlaqgħu t-talbiet għal miżuri provviżorji tar-rikorrenti. Konsegwentement, l-analiżi tal-kundizzjonijiet sabiex jintlaqgħu t-talbiet għal miżuri provviżorji tar-rikorrenti rrilevat iktar l-eżami tal-punti ta’ fatt milli l-punti ta’ liġi, b’tali mod li l-kontribuzzjoni għall-iżvilupp tad-dritt tal-Unjoni baqgħet limitata.
         
      
            42
         
         
            L-istess japplika għall-argument tar-rikorrenti li d-diffikultà tal-kawża tirriżulta mit-termini qosra li fihom l-avukati tagħha kellhom jaħdmu. Fil-fatt, anki jekk jiġi aċċettat li l-avukati tar-rikorrenti kellhom jaħdmu f’termini stretti, dan ma jistax ikollu impatt fuq il-portata tax-xogħol tagħhom u lanqas fuq il-kumplessità tal-kwistjonijiet ġuridiċi mqajma.
            [omissis]
         
      
      
         Fuq l-ispejjeż tal-kurrier
      
   
   
            59
         
         
            Skont ir-rikorrenti, għandu jiżdied mal-onorarji tal-avukati ammont ta’ EUR 352.48 sabiex jintbagħtu lir-Reġistru tal-Qorti Ġenerali dokumenti li jippermettu l-ftuħ b’urġenza ta’ kont e‑Curia għall-finijiet tat-tressiq, b’mod partikolari, ta’ talba għal miżuri provviżorji. Insostenn ta’ dan l-argument, ir-rikorrenti pproduċiet fattura maħruġa minn kumpannija ta’ servizzi ta’ kurrier tal‑31 ta’ Marzu 2020, jiġifieri jumejn qabel il-preżentata tar-rikors fil-Kawża T‑163/20 u t-talba għal miżuri provviżorji fil-Kawża T‑163/20 R.
         
      
            60
         
         
            Il-Parlament jikkontesta n-natura indispensabbli u, għaldaqstant, rimborsabbli ta’ dawn l-ispejjeż.
         
      
            61
         
         
            Għandu jiġi rrilevat, bħalma jagħmel il-Parlament, li l-ftuħ ta’ kont e‑Curia huwa suġġett b’mod partikolari għall-kwalità professjonali ta’ aġenti u ta’ avukati awtorizzati jipprattikaw quddiem qorti ta’ Stat Membru jew ta’ Stat ieħor li huwa parti mill-Ftehim dwar iż-Żona Ekonomika Ewropea. Kont e‑Curia huwa miftuħ f’isem l-avukat li talbu u l-użu tiegħu jikkonċerna kull kawża, preżenti jew futura, ippreżentata quddiem il-Qorti tal-Ġustizzja tal-Unjoni Ewropea.
         
      
            62
         
         
            Barra minn hekk, għandu jiġi kkonstatat, fi kwalunkwe każ, li r-rikorrenti setgħet tibgħat lir-Reġistru tal-Qorti Ġenerali d-dokumenti neċessarji sabiex jiġi kkompletat il-ftuħ tal-kont e‑Curia wara l-preżentata tal-atti msemmija fil-punt 59 iktar ’il fuq. Fil-fatt, il-kundizzjonijiet għall-użu tal-applikazzjoni e‑Curia, adottati mir-Reġistru tal-Qorti Ġenerali abbażi, b’mod partikolari, tal-Artikolu 8 tad-deċiżjoni tal-Qorti Ġenerali tal‑11 ta’ Lulju 2018 dwar il-preżentata u n-notifika ta’ atti proċedurali permezz tal-applikazzjoni e‑Curia (ĠU 2018, L 240, p. 72), jipprevedu proċedura speċifika li tippermetti li jinkiseb il-ftuħ provviżorju ta’ kont fuq e‑Curia sabiex jiġu ppreżentati atti proċedurali quddiem il-Qorti Ġenerali. Għalhekk, meta rappreżentant, li jissodisfa l-kundizzjonijiet previsti għall-ftuħ ta’ kont, ma jkunx ħa l-passi neċessarji għal dan il-ftuħ fi żmien xieraq qabel l-iskadenza tat-terminu stabbilit għall-preżentata ta’ att proċedurali quddiem il-Qorti Ġenerali, huwa jista’ provviżorjament jiftaħ kont sabiex jagħmel din il-preżentata skont il-proċedura speċifika. F’dan ir-rigward, sabiex il-ftuħ ta’ dan il-kont jiġi vvalidat mir-Reġistru tal-Qorti Ġenerali, ir-rappreżentant għandu jibgħatlu d-dokumenti meħtieġa sabiex jiġi kkompletat il-ftuħ tal-kont f’terminu ta’ għaxart ijiem dekorribbli mill-preżentata tal-att proċedurali permezz ta’ e‑Curia.
         
      
            63
         
         
            Fid-dawl ta’ dak li ntqal iktar ’il fuq, l-ispejjeż tal-kurrier sostnuti f’dan il-każ mir-rikorrenti ma jistgħux jitqiesu bħala indispensabbli għall-finijiet tal-proċedura prinċipali fil-Kawża T‑163/20 u tal-proċeduri għal miżuri provviżorji fil-Kawża T‑163/20 R, fis-sens tal-Artikolu 140(b) tar-Regoli tal-Proċedura.
            [omissis]
         
       
         
            Għal dawn il-motivi,
            IL-QORTI ĠENERALI (Ir-Raba’ Awla)
            tordna:
         
       
            
               
                  L-ammont totali tal-ispejjeż li l-Parlament Ewropew għandu jirrimborsa lil Isopix SA huwa stabbilit għal EUR 25490.
               
            
          
            
               
                  Magħmul fil-Lussemburgu, fis‑7 ta’ Settembru 2021.
                  
                     
                        Reġistratur
                        E. Coulon
                     
                     
                        President
                        S. Gervasoni
                     
                  
               
            
         (
         *1
      )	Lingwa tal-kawża: il-Franċiż.
   (
         1
      )	Huma riprodotti biss il-punti ta’ dan id-digriet li l-Qorti Ġenerali tqis li l-pubblikazzjoni tagħhom hija utli.